unge hjemløse "Aarhus har været gennem en stor forandring de seneste 10 år, hvor der er kommet et stort pres på boligmarkedet og en stor befolkningstilvækst, hvilket gør det svært for unge mennesker at finde et sted at bo. Mange unge er på lave sociale ydelser, og de har svært ved at finde løsninger i et presset boligmarked."

Læs også Rådmand om hjemløsetal blandt unge: "Det er skammeligt"

Sådan lyder det fra seniorforsker hos VIVE, Det Nationale Forsknings- og Analysecenter for Velfærd, Lars Benjaminsen.

Selv om København er tre gange større end Aarhus, så ligger de to byer side om side i forhold til antallet af unge hjemløse. Trods den store forskel på de to byer, sammenligner Lars Benjaminsen dem alligevel.

"Det minder lidt om boligsituationen i København, men der er et mere varieret udbud af boliger i København, og det, tror jeg, er med til at gøre en forskel. I Aarhus mangler der små, billige værelser og lejligheder til de unge. Og her bliver især udsatte unge, som er udfordrede og kæmper med psykosociale problemer, fanget. Det er meget, meget vanskeligt for udsatte borgere at finde små, billige boliger," forklarer Lars Benjaminsen, der præciserer, at der kan være mange forskellige faktorer, der spiller ind, når man taler om årsagen til hjemløshed.